Úradný vestník 166 E , 07/07/2005 S. 0063 - 0065



P6_TA(2004)0023 Gruzínsko Uznesenie Európskeho parlamentu o Gruzínsku Európsky parlament, - so zreteľom na dohodu o partnerstve a spolupráci medzi Európskym spoločenstvom a jeho členskými štátmi na strane jednej a Gruzínskom na strane druhej [1], ktorá vstúpila do platnosti v roku 1999, - so zreteľom na svoje predchádzajúce uznesenia o vzťahoch s krajinami daného regiónu, najmä na svoje odporúčanie z 26. februára 2004 adresované Rade a týkajúce sa politiky EÚ voči južnému Kaukazu [2], - so zreteľom na vytvárajúcu sa politiku susedských vzťahov EÚ v širšej Európe, do ktorej je tento región začlenený, a na deklarovaný dlhodobý cieľ krajín tohto regiónu plne sa zúčastňovať na európskej integrácii a spolupráci, - so zreteľom na článok 103 ods. 4 rokovacieho poriadku, A. vítajúc prebiehajúce politické a hospodárske reformy, opatrenia na vytvorenie stabilných a efektívnych demokratických inštitúcií a na úsilie vlády zakročiť proti vysokej miere korupcie a vytvoriť tak prosperujúce Gruzínsko nažívajúce v mieri, ktoré môže prispieť k stabilite v regióne a v ostatnej časti Európy; B. odsudzujúc nedávne prepuknutie násilia v regióne Južného Osetska a eskaláciu napätia, ktoré viedli k stratám ľudských životov, zraneniam a vážnym materiálnym škodám; C. keďže nedostatočný pokrok pri riešení konfliktov v regiónoch Abcházska a Južného Osetska je prekážkou rozvoja Gruzínska; D. keďže Európska únia musí zvýšiť svoju podporu prebiehajúceho úsilia na pomoc pri vyriešení konfliktov v Gruzínsku a v regióne južného Kaukazu v spolupráci s Organizáciou pre bezpečnosť a spoluprácu v Európe (OBSE) a inými aktérmi; E. keďže "prezidentské voľby", ktoré sa v Abcházsku konali 3. októbra 2004, musia byť považované za nelegitímne a neakceptovateľné, lebo nebola dosiahnutá dohoda o konečnom štatúte Abcházska, keďže tieto voľby boli založené na počte 115000 voličov a keďže viac ako 300000 Gruzíncov bolo predtým násilne vyhnaných z domovov v regióne a tým zbavených práva voliť; F. odsudzujúc nedávne výroky ruských orgánov o použití preventívnych zásahov v južnom Kaukaze ako súčasť bezpečnostnej doktríny Ruska a zdôrazňujúc nenahraditeľnú úlohu, ktorú by Rusko malo zohrávať pri riešení existujúcich konfliktov: 1. vyjadruje svoju plnú podporu suverenite a územnej celistvosti Gruzínska a upozorňuje na potrebu dosiahnuť riešenie konfliktov v Abcházsku a Južnom Osetsku prostredníctvom rokovaní a budovania dôvery a výlučne mierovými prostriedkami, rešpektujúc právo gruzínskeho národa určiť si vlastné kultúrne, sociálne, hospodárske a politické ciele; 2. žiada vládu Gruzínska, aby stanovila svoj záväzok ohľadom autonómie Abcházska a Južného Osetska, čo sa javí ako predpoklad dosiahnutia mierového vyriešenia konfliktu a zjednotenia založeného na dohode; 3. považuje za nevyhnutnú úplnú demilitarizáciu konfliktnej oblasti Južného Osetska, s výnimkou spoločných mierových síl OBSE, ako predpoklad trvalého mierového riešenia konfliktu v tomto regióne; žiada Radu, aby podporila ďalšie posilnenie účinnosti misie OBSE v tomto regióne; 4. odmieta "prezidentské voľby" v Abcházsku z dôvodu ich nelegitímnosti a vyzýva Komisiu a Radu, aby podporili zintenzívnenie rokovaní vedených OSN v rámci gruzínsko-abcházskeho konfliktu; 5. víta začiatok misie ESDP na posilnenie dodržiavania zásad právneho štátu v Gruzínsku; je presvedčený, že misia predstavuje krok vpred vo vzťahoch medzi EÚ a Gruzínskom a v pokroku Gruzínska k vytvoreniu hlbších a efektívnejších vzťahov s EÚ a k prijatiu cieľov politiky susedských vzťahov EÚ; 6. vyzýva Európsku úniu a úradujúce predsedníctvo, aby osobitnému zástupcovi EÚ pre južný Kaukaz poskytli všetky zdroje potrebné na účinné a viditeľné vykonávanie činnosti a aby prijali ďalšie rozhodujúce kroky na zabezpečenie politických cieľov EÚ v regióne vrátane ochoty zohrávať úlohu sprostredkovateľa pri riešení konfliktov; 7. vyzýva Radu a Komisiu, aby plne zapojili Ruskú federáciu do tohto procesu zabezpečenia stability prostredníctvom politických rokovaní a vyzýva vládu Ruskej federácie, aby sa zdržala akýchkoľvek krokov, ktoré by mohli tento proces ohroziť; vyzýva Radu a Komisiu, aby zaradili otázku územnej celistvosti Gruzínska do programu dialógu s Ruskom v rámci dohody o partnerstve a spolupráci; 8. naliehavo vyzýva Ruskú federáciu, aby dodržiavala svoje záväzky prijaté na Istanbulskom samite OBSE v roku 1999 o znížení počtu a stiahnutí ruských vojenských jednotiek z Gruzínska a podporuje záväzok Gruzínska, ktorý vyjadril prezident Saakašvili na pôde OSN, že po odsune ruského vojska nedôjde k presunu žiadnych zahraničných jednotiek; 9. vyzýva na aktívne zapojenie EÚ do vytvorenia série iniciatív zameraných na prekonanie patovej situácie v regióne; 10. v tejto súvislosti víta dosiahnutú dohodu, týkajúcu sa budúceho stretnutia predsedu vlády Gruzínska Zuraba Žvaniu a separatistického lídra Južného Osetska Eduarda Kokojtyho; vyzýva Radu, aby pozorne sledovala vývoj a vyvinula všetko úsilie na uľahčenie dialógu s cieľom predísť vyhroteniu napätej situácie; 11. poveruje svojho predsedu, aby toto uznesenie postúpil Rade, Komisii, úradujúcemu predsedníctvu, generálnemu tajomníkovi OSN, Organizácii pre bezpečnosť a spoluprácu v Európe, generálnemu tajomníkovi NATO, prezidentovi a parlamentu Gruzínska a de-facto úradom Južného Osetska a Abcházska. [1] Ú. v. ES L 205, 4.8.1999, s. 1. [2] P5_TA(2004)0122. --------------------------------------------------